CELEX: 32019D1277
Language: et
Date: 2019-07-29 00:00:00
Title: Komisjoni rakendusotsus (EL) 2019/1277, 29. juuli 2019, millega tunnistatakse kehtetuks rakendusotsus 2012/630/EL, millega tunnistatakse Kanada õigus- ja järelevalveraamistik samaväärseks Euroopa Parlamendi ja nõukogu määruse (EÜ) nr 1060/2009 (reitinguagentuuride kohta) nõuetega (EMPs kohaldatav tekst)

30.7.2019   
               
               
                  ET
               
               
                  Euroopa Liidu Teataja
               
               
                  L 201/20
               
            
         KOMISJONI RAKENDUSOTSUS (EL) 2019/1277,
         29. juuli 2019,
         millega tunnistatakse kehtetuks rakendusotsus 2012/630/EL, millega tunnistatakse Kanada õigus- ja järelevalveraamistik samaväärseks Euroopa Parlamendi ja nõukogu määruse (EÜ) nr 1060/2009 (reitinguagentuuride kohta) nõuetega
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 16. septembri 2009. aasta määrust (EÜ) nr 1060/2009 reitinguagentuuride kohta, (1) eriti selle artikli 5 lõiget 6,
         ning arvestades järgmist:
         
                     (1)
                  
                  
                     Määruse (EÜ) nr 1060/2009 artikli 5 lõikega 6 on komisjonile antud õigus võtta vastu samaväärsust kinnitav otsus, milles märgitakse, et kolmanda riigi õigus- ja järelevalveraamistikuga on tagatud, et kõnealuses kolmandas riigis tegevusloa saanud või registreeritud reitinguagentuurid täidavad õiguslikult siduvaid nõudeid, mis on samaväärsed kõnealusest määrusest tulenevate nõuetega ning mille suhtes kohaldatakse kõnealuses kolmandas riigis tulemuslikku järelevalvet ja täitemeetmeid. Selleks et õigus- ja järelevalveraamistikku saaks lugeda samaväärseks, peavad olema täidetud vähemalt määruse (EÜ) nr 1060/2009 artikli 5 lõikes 6 sätestatud tingimused.
                  
               
                     (2)
                  
                  
                     Komisjon võttis 5. oktoobril 2012 vastu rakendusotsuse 2012/630/EL, (2) milles tõdeti, et vajalikud kolm tingimust on täidetud, ja loeti Kanada reitinguagentuuride õigus- ja järelevalveraamistik samaväärseks sel ajal kehtinud määruse (EÜ) nr 1060/2009 nõuetega.
                  
               
                     (3)
                  
                  
                     Kanada õigus- ja järelevalveraamistikuga on endiselt täidetud algselt määruse (EÜ) nr 1060/2009 artikli 5 lõikes 6 sätestatud kolm tingimust. Euroopa Parlamendi ja nõukogu määrusega (EL) nr 462/2013 (3) kehtestati liidus registreeritud reitinguagentuuridele täiendavad nõuded, millega muudeti nende reitinguagentuuride õigus- ja järelevalvekord rangemaks. Muu hulgas sisaldavad täiendavad nõuded reitinguagentuuridele kehtestatud õiguslikult siduvaid norme reitinguväljavaadete, huvide konfliktide juhtimise, konfidentsiaalsusnõuete, reitingumeetodite kvaliteedi ning krediidireitingute esitamise ja avalikustamise kohta.
                  
               
                     (4)
                  
                  
                     Määruse (EL) nr 462/2013 artikli 2 teise lõigu punkti 1 alapunkti b kohaselt kohaldatakse kolmanda riigi õigus- ja järelevalveraamistiku samaväärsuse hindamisel täiendavaid nõudeid alates 1. juunist 2018.
                  
               
                     (5)
                  
                  
                     6. juulil 2017 avaldas Kanada Järelevalveasutus teatise määratud reitinguorganisatsioone käsitleva siseriikliku õigusakti 25–101 kavandatud muudatuste kohta („Notice with proposed amendments to National Instrument 25-101 regarding Designated Rating Organisations“), märkides, et kõnealuseid muudatusi on vaja ELis reitinguagentuuridele kehtestatud uute nõuete arvessevõtmiseks, et liit tunnistaks Kanada reguleerivat korda ka edaspidi liidu õigusnormidega samaväärsena.
                  
               
                     (6)
                  
                  
                     Komisjon küsis 13. juulil 2017 nõu Euroopa Väärtpaberiturujärelevalvelt (edaspidi „ESMA“) selle kohta, kas muu hulgas Kanada õigus- ja järelevalveraamistik on samaväärne määrusega (EL) nr 462/2013 kehtestatud täiendavate nõuetega, ja hinnangut selle kohta, kas võimalikud erinevused on olulised.
                  
               
                     (7)
                  
                  
                     ESMA märkis 17. novembril 2017 avaldatud tehnilises nõuandes, et Kanada reitinguagentuuride õigus- ja järelevalveraamistiku sätetest piisab, et saavutada määrusega (EL) nr 462/2013 kehtestatud täiendavate nõuete eesmärke, kui õigusnormi kavandatud muudatus võetakse vastu enne 1. juunit 2018.
                  
               
                     (8)
                  
                  
                     29. märtsil 2018 avaldas Kanada Järelevalveasutus oma veebisaidil, et ta ei ole veel lõpetanud märkuste esitamise tähtaja jooksul saadud märkuste läbivaatamist ja kavatseb NI 25-101 muudatuste sisseviimise edasi lükata hilisemale kuupäevale 2018. aastal. Samas teatas Kanada Järelevalveasutus komisjoni talitustele, et määratud reitinguorganisatsioone käsitleva siseriikliku õigusakti 25–101 muutmise plaanid on praegu pandud ootele, andmata mingit täpsemat teavet uue ajakava kohta. Seetõttu ei ole käesoleva otsuse aluseks olevas hinnangus oodatavaid muudatusi arvesse võetud.
                  
               
                     (9)
                  
                  
                     Määrusega (EL) nr 462/2013 on artikli 3 lõike 1 punkti w lisatud reitinguväljavaate määratlus ja nüüd on määruse (EÜ) nr 1060/2009 teatavaid krediidireitingute suhtes kohaldatavaid nõudeid laiendatud reitinguväljavaadetele. Kanada raamistikus ei eristata reitinguväljavaateid krediidireitingutest, kuid teatavad viited meetmetele, arvamustele ja aruannetele on piisavalt üldised, et hõlmata vaikimisi ka reitinguväljavaated.
                  
               
                     (10)
                  
                  
                     Selleks et parandada reitinguagentuuride tajutud sõltumatust reitingu saanud üksustest, laiendatakse määrusega (EL) nr 462/2013 määruse (EÜ) nr 1060/2009 artikli 6 lõike 4, artiklite 6a ja 6b sätteid huvide konflikti kohta nendele huvide konfliktidele, mille põhjustavad aktsionärid või osanikud, kes omavad reitinguagentuuris märkimisväärset positsiooni. Kanada raamistik ei ole nii üksikasjalik ega ettekirjutav kui liidu kord. Kuigi kehtib üldnõue kavandada mõistlikud sisemehhanismid, mille piisavust ja tulemuslikkust jälgitaks ja hinnataks, et kõrvaldada kõik puudused, puudub piisavalt üksikasjalik ja sõnaselge nõue suuremate aktsionäridega seotud huvide konfliktide vältimiseks. Lisaks ei ole keelatud anda üksusele krediidireitingut, kui reitinguagentuuri juhatuse liige või üle 10 % reitinguagentuuri aktsiatest või hääletusõigustest omav aktsionär omab üle 10 % selle üksuse aktsiatest, millele reiting antakse. Samuti ei ole isikul või üksusel, kes omab üle 5 % reitinguagentuuri aktsiatest või hääleõigustest, keelatud osutada kõnealuse reitinguagentuuri reitingu saanud üksusele konsultatsiooni- või nõustamisteenuseid.
                  
               
                     (11)
                  
                  
                     Määrusega (EL) nr 462/2013 on kehtestatud uued sätted, millega tagatakse, et konfidentsiaalset teavet kasutatakse ainult krediidireitingualaseks tegevuseks ning seda kaitstakse pettuse, varguse või väärkasutamise eest. Sel eesmärgil on määruse (EÜ) nr 1060/2009 artikli 10 lõikes 2a nõutud, et kuni krediidireitingute, reitinguväljavaadete ja nendega seotud teabe avalikustamiseni, käsitaksid reitinguagentuurid neid siseteabena. Kanada õigus- ja järelevalveraamistik sisaldab siseteabe määratlust, kuid krediidireitinguid ja seonduvat teavet automaatselt siseteabeks ei liigitata.
                  
               
                     (12)
                  
                  
                     Määrusega (EL) nr 462/2013 on soovitud parandada reitingumeetodite läbipaistvust ja kvaliteeti. Sellega on määruse (EÜ) nr 1060/2009 I lisa D jao I alajao punktis 3 pandud reitinguagentuuridele kohustus anda reitingu saanud üksusele enne krediidireitingu või reitinguväljavaate avaldamist võimalus juhtida reitinguagentuuri tähelepanu võimalikele faktilistele vigadele. Kanada õigus- ja järelevalveraamistik sisaldab küll nõuet, et reitinguagentuur teavitaks reitingu saanud üksust enne reitingu avaldamist selle aluseks olevast otsustavast teabest ja põhikaalutlustest, täpsustamata seejuures, kas teavitamine peab toimuma tema tööajal, kuid ette ei ole nähtud ajavahemikku, mille jooksul reitingu saanud üksus saab vastata.
                  
               
                     (13)
                  
                  
                     Määrusega (EL) nr 462/2013 on kehtestatud määruse (EÜ) nr 1060/2009 artikli 8 lõikes 5a, lõike 6 punktides aa ja ab ning lõikes 7 kaitsemeetmed, millega tagatakse, et reitingumeetodite muutmine ei muuda neid vähem rangeks. Kuigi Kanada õigus- ja järelevalveraamistikus nõutakse, et krediidireitingute andmisel tuleb järgida meetodeid, mis on ranged, süsteemsed, järjepidevad ja põhinevad valideerimisprotseduuril, ei ole sõnaselget nõuet, et krediidireitingu muutmisel tuleks kasutada avaldatud meetodeid. Reitinguagentuuridel ei ole meetodi muutmise või vigade parandamise osas kohustust turuosalistega konsulteerida. Samuti ei ole sõnaselget nõuet, et järelevalveasutust, muid asutusi või mõjutatud üksusi tuleks teavitada võimalikest meetodivigadest, mis võiksid nende reitinguid mõjutada.
                  
               
                     (14)
                  
                  
                     Määrusega (EL) nr 462/2013 on karmistatud krediidireitingute esitamise ja avalikustamise nõudeid. Määruse (EÜ) nr 1060/2009 artikli 8 lõike 2 ja I lisa D jao I alajao punkti 2a kohaselt peab reitinguagentuur reitingumeetodite, mudelite ja põhiliste hindamiseelduste avalikustamisel nendega koos esitama selged ja kergesti mõistetavad juhised, milles selgitatakse eeldusi, parameetreid, piiranguid ja võimalikku ebaselgust, mis on seotud krediidireitingu andmisel kasutatud mudelite ja reitingumeetoditega. Kanada õigus- ja järelevalveraamistikus ei ole sätestatud ranget nõuet, mille järgi tuleb tagada, et krediidireitingute andmisel ja meetodite esitamisel lisatakse piisavad juhised. Samuti ei ole sõnaselget kohustust, et reitinguagentuur peab krediidireitingus märkima, et krediidireiting on reitinguagentuuri arvamus ja sellele tuleks tugineda piiratud määral.
                  
               
                     (15)
                  
                  
                     Selleks et tugevdada konkurentsi ja piirata reitinguagentuuride sektoris huvide konflikti tekkimise võimalusi, on määrusega (EL) nr 462/2013 kehtestatud määruse (EÜ) nr 1060/2009 I lisa E jao II alajaos nõue, et krediidireitingute ja kõrvalteenuste eest reitinguagentuuride võetavad tasud ei oleks diskrimineerivad ja põhineksid tegelikel kuludel. Selles on reitinguagentuuridelt nõutud teatud finantsteabe avalikustamist. Kanada õigus- ja järelevalveraamistikus ei ole reitinguagentuuridele kehtestatud süsteemset kohustust esitada järelevalveasutusele või reitingu saanud üksustele oma hinnakujunduspõhimõtteid käsitlevat teavet, kuid järelevalveasutus võib siiski uurimise korral seda teavet nõuda. Lisaks ei nõuta, et klientidelt nõutud tasud põhineksid tegelikel kuludel ega oleks diskrimineerivad.
                  
               
                     (16)
                  
                  
                     Uuritud tegurite põhjal ei vasta Kanada reitinguagentuuride õigus- ja järelevalveraamistik kõigile määruse (EÜ) nr 1060/2009 artikli 5 lõike 6 teises lõigus sätestatud samaväärsuse tingimustele. Seetõttu ei saa seda lugeda samaväärseks kõnealuse määrusega kehtestatud õigus- ja järelevalveraamistikuga.
                  
               
                     (17)
                  
                  
                     Seetõttu tuleks rakendusotsus 2012/630/EL kehtetuks tunnistada.
                  
               
                     (18)
                  
                  
                     Käesoleva otsusega ette nähtud meetmed on kooskõlas Euroopa väärtpaberikomitee arvamusega,
                  
               ON VASTU VÕTNUD KÄESOLEVA OTSUSE:
         
            Artikkel 1
            Rakendusotsus 2012/630/EL tunnistatakse kehtetuks.
         
         
            Artikkel 2
            Käesolev otsus jõustub kahekümnendal päeval pärast selle avaldamist Euroopa Liidu Teatajas.
         
         
            Brüssel, 29. juuli 2019
            
               
                  Komisjoni nimel
               
               
                  president
               
               Jean-Claude JUNCKER
            
         
         
            (1)  ELT L 302, 17.11.2009, lk 1.
         
            (2)  Komisjoni 5. oktoobri 2012. aasta rakendusotsus 2012/630/EL, millega tunnistatakse Kanada õigus- ja järelevalveraamistik samaväärseks Euroopa Parlamendi ja nõukogu määruse (EÜ) nr 1060/2009 (reitinguagentuuride kohta) nõuetega (ELT L 278, 12.10.2012, lk 17).
         
            (3)  Euroopa Parlamendi ja nõukogu 21. mai 2013. aasta määrus (EL) nr 462/2013, millega muudetakse määrust (EÜ) nr 1060/2009 reitinguagentuuride kohta (ELT L 146, 31.5.2013, lk 1).